b'\n_START_ARTICLE_\nJules Verne\n_START_SECTION_\nDe f\xc3\xb8rste \xc3\xa5r\n_START_PARAGRAPH_\nJules Verne voksede op p\xc3\xa5 en \xc3\xb8 i floden Loire ved byen Nantes som den \xc3\xa6ldste af advokat Pierre Verne og hans kone Sophies fem b\xc3\xb8rn. De isolerede omgivelser var med til at styrke hans fantasi og forestillingsevner og medvirkede til, at han knyttede t\xc3\xa6tte b\xc3\xa5nd til broderen. Da Jules var ni \xc3\xa5r, blev de to sendt p\xc3\xa5 kostskole i Nantes, hvor Jules ogs\xc3\xa5 studerede latin, noget han senere udnyttede i en novelle._NEWLINE_Efter de f\xc3\xb8rste studier i Nantes rejste Verne til Paris for at studere jura som sin far. Omkring 1848 begyndte han og Michel Carr\xc3\xa9 at skrive librettoer til teatret. I de f\xc3\xb8lgende \xc3\xa5r var hans interesser splittet mellem teatret og studierne, men nogle rejseskildringer, som han skrev for Mus\xc3\xa9e des Familles, sendte ham i den retning, hvor hans talent senere udfoldede sig: at fort\xc3\xa6lle ekstravagante historier om rejser og eventyr med godt forberedte videnskabelige og geografiske detaljer.\n_START_SECTION_\nLitter\xc3\xa6r debut\n_START_PARAGRAPH_\nDa Vernes far opdagede, at hans s\xc3\xb8n var mere optaget af at skrive end af at studere, inddrog han \xc3\xb8jeblikkeligt den \xc3\xb8konomiske st\xc3\xb8tte til s\xc3\xb8nnen. Verne blev n\xc3\xb8dt til at finde andre indt\xc3\xa6gtskilder og blev b\xc3\xb8rsm\xc3\xa6gler; det br\xc3\xb8d han sig ikke om, sk\xc3\xb8nt han havde evner for faget. Han m\xc3\xb8dte andre forfattere som Alexandre Dumas, den \xc3\xa6ldre og Victor Hugo, som begge gav ham r\xc3\xa5d om skrivningen. Verne blev sekret\xc3\xa6r ved Th\xc3\xa9\xc3\xa2tre Lyrique i Paris, men ved siden af l\xc3\xa6ste han en del geografi, naturhistorie og videnskabelige og tekniske nyheder. Det blev grundlaget for hans senere forfatterskab._NEWLINE_Han m\xc3\xb8dte ogs\xc3\xa5 Honorine Anne-H\xc3\xa9b\xc3\xa9 Morel, en enke med to d\xc3\xb8tre, som han giftede sig med den 10. januar 1857. Med hendes st\xc3\xb8tte fortsatte han med at skrive og lede efter en udgiver. Den 4. august 1861 blev deres s\xc3\xb8n Michel Jean Pierre Verne (1861-1925) f\xc3\xb8dt. S\xc3\xb8nnen var et enfant terrible: han giftede sig med en skuespillerinde p\xc3\xa5 trods af Jules Vernes protester og fik to b\xc3\xb8rn med sin umyndige elskerinde!_NEWLINE_Jules Verne skrev i den f\xc3\xb8rste del af sin forfatterkarriere teaterstykker og noveller. Han debuterede i 1850 med teaterstykket Les pailles rompues (De afbr\xc3\xa6kkede str\xc3\xa5), som blev l\xc3\xa6st og godkendt af Alexandre Dumas, den \xc3\xa6ldre, f\xc3\xb8r det blev sat op p\xc3\xa5 Th\xc3\xa9atre Historique i Paris. Den sk\xc3\xb8nlitter\xc3\xa6re debut kom i 1851 med novellerne L\'Am\xc3\xa9rique du Sud (Syd-Amerika) og La science en famille (Den videnskabelige familie).\n_START_SECTION_\nM\xc3\xb8det med Hetzel\n_START_PARAGRAPH_\nEn lykkelig h\xc3\xa6ndelse indtraf i 1862, da Verne rasende og frustreret i ren desperation kastede manuskriptet til sin f\xc3\xb8rste roman i kaminen. Hans hustru reddede det, og i 1863 l\xc3\xa5 det p\xc3\xa5 forl\xc3\xa6ggeren Pierre-Jules Hetzels skrivebord. Han s\xc3\xa5 muligheder, som andre ikke havde set._NEWLINE_Vernes situation blev kraftigt forbedret, da han m\xc3\xb8dte Pierre-Jules Hetzel, den mest betydningsfulde forl\xc3\xa6gger i Frankrig i slutningen af 1800-tallet. Han udgav Victor Hugo, George Sand og Erckmann-Chatrian. Da de m\xc3\xb8dtes, var Verne 35 og Hetzel 50 \xc3\xa5r. Til Hetzels d\xc3\xb8d dannede de et frugtbart forbund._NEWLINE_Hetzels r\xc3\xa5dgivning forbedrede Vernes forfatterskab. Hetzel l\xc3\xa6ste et udkast til Vernes fort\xc3\xa6lling om en udforskning af Afrika med luftballon. Historien var afvist af andre udgivere som v\xc3\xa6rende for videnskabelig. P\xc3\xa5 Hetzels r\xc3\xa5d indlagde Verne et par komiske elementer, \xc3\xa6ndrede en tragisk slutning til en lykkelig og nedtonede det politiske budskab. Romanen udkom i 1863 som Cinq semaines en ballon (Fem uger i luftballon)._NEWLINE_Verne skrev kontrakt med Hetzel og forpligtede sig til at udgive to romaner om \xc3\xa5ret; hvilket han n\xc3\xa6sten holdt. I det n\xc3\xa6ste kvarte \xc3\xa5rhundrede var der n\xc3\xa6ppe et \xc3\xa5r, hvor Hetzel ikke udgav en eller flere af Jules Vernes fort\xc3\xa6llinger. De mest popul\xc3\xa6re var Voyage au centre de la Terre (Rejse til Jordens indre, 1864); De la Terre \xc3\xa0 la Lune (Fra jorden til m\xc3\xa5nen, 1865); Vingt mille lieues sous les mers (En verdensomsejling under havet, 1869); og Le tour du monde en quatre-vingts jours (Jorden rundt i 80 dage, 1872). Jules Verne blev b\xc3\xa5de rig og ber\xc3\xb8mt._NEWLINE_De fleste af Vernes fort\xc3\xa6llinger blev udsendt som f\xc3\xb8ljetoner i Magazine d\'\xc3\x89ducation et de R\xc3\xa9cr\xc3\xa9ation, som udkom to gange om ugen. Derefter kom de i bogform. Verne er en af de mest oversatte forfattere i verden, oversat til 148 sprog if\xc3\xb8lge statistikker fra UNESCO.\n_START_SECTION_\nDe sidste \xc3\xa5r\n_START_PARAGRAPH_\nDa Jules Verne kom hjem den 9. marts 1886, blev han m\xc3\xb8dt af sin nev\xc3\xb8 Gaston, der kom imod ham med en revolver. Det udviklede sig til n\xc3\xa6rkamp om v\xc3\xa5bnet, som gik af. En kugle traf Vernes venstre fod, og han kom sig aldrig helt over skuds\xc3\xa5ret. Gaston blev anset for at v\xc3\xa6re mentalt forstyrret og kom til at tilbringe resten af sit liv p\xc3\xa5 et sindsygehospital. H\xc3\xa6ndelsen gjorde Verne deprimeret. I et brev til broderen Paul kort tid efter skrev han: Jeg lever nu kun for mit arbejde._NEWLINE_Efter at b\xc3\xa5de Hetzel og Vernes elskede mor d\xc3\xb8de i 1887, begyndte Verne at skrive i en m\xc3\xb8rkere tone. Fx i Slottet i Karpaterne, en historie om en slotsherre, som beundrer en sangerinde gr\xc3\xa6nsel\xc3\xb8st, bliver \xc3\xa5rsag til hendes d\xc3\xb8d for derefter at dyrke hendes minde via lyd- og billedgengivelser. Andre fort\xc3\xa6llinger havde temaet d\xc3\xb8d. I 1888 gik han ind i politik og blev valgt som byr\xc3\xa5dsmedlem i Amiens, hvor han k\xc3\xa6mpede for forbedringer og var politisk aktiv i de n\xc3\xa6ste 15 \xc3\xa5r. I 1905 d\xc3\xb8de Verne i sit hjem, Boulevard Longueville 44, i dag omd\xc3\xb8bt til Boulevard Jules-Verne._NEWLINE_Jules Verne flyttede til fiskerlandsbyen Le Crotoy i midten af 1860\xe2\x80\x99erne og til Amiens efter den tysk-franske krig i 1871. Hans syn blev sv\xc3\xa6kket p\xc3\xa5 hans gamle dage. St\xc3\xa6r nedsatte synet p\xc3\xa5 det ene \xc3\xb8je kraftigt. Det andet var \xc3\xb8delagt af overanstrengelse. Desuden var han sv\xc3\xa6kket af sukkersyge._NEWLINE_S\xc3\xb8nnen Michel Verne tog sig efter Vernes d\xc3\xb8d af udgivelsen af S\xc3\xb8invasionen og Fyrt\xc3\xa5rnet ved verdens ende._NEWLINE_I 1863 skrev Verne en roman Paris i det 20. \xc3\xa5rhundrede om en ung mand, der levede i en verden af skyskrabere i glas, h\xc3\xb8jhastighedstog, biler drevet af gas, regnemaskiner og et verdensomsp\xc3\xa6ndende kommunikationsnetv\xc3\xa6rk uden at finde lykken. Historien slutter tragisk. Hetzel mente, at romanens pessimisme ville v\xc3\xa6re \xc3\xb8del\xc3\xa6ggende for Vernes karriere og foreslog, at han ventede 20 \xc3\xa5r med at udgive den. Verne gemte manuskriptet i et pengeskab, hvor det f\xc3\xb8rst blev opdaget af hans s\xc3\xb8nnes\xc3\xb8ns s\xc3\xb8n i 1989. Bogen udkom f\xc3\xb8rste gang i 1994.\n_START_SECTION_\nP\xc3\xa5virkningen fra Hetzel\n_START_PARAGRAPH_\nHetzels p\xc3\xa5virkning p\xc3\xa5 forfatterskabet var betydelig. Verne, som var lykkelig over at finde en udgiver, der troede p\xc3\xa5 ham, gik med p\xc3\xa5 alle de \xc3\xa6ndringer, Hetzel foreslog. Hetzel afviste, som n\xc3\xa6vnt, romanen (Paris i det 20. \xc3\xa5rhundrede) og opmuntrede Verne til betydelige \xc3\xa6ndringer i andre: Hetzel forandrede Vernes pessimisme til det modsatte. Jules Verne n\xc3\xa6rede ikke stor entusiasme for teknologi og udvikling. Det ses af hans f\xc3\xb8rste og sidste v\xc3\xa6rk, skrevet f\xc3\xb8r han m\xc3\xb8dte Hetzel og efter dennes d\xc3\xb8d._NEWLINE_Hetzel fik fjernet Vernes antisemitiske synspunkter i hans tidligste v\xc3\xa6rk (Martin Paz) og i hans sidste (Hector Servadac). Desuden blev kaptajn Nemos \xc3\xa6ndret fra at v\xc3\xa6re en polsk flygtning til at v\xc3\xa6re hindu, der sloges mod Det britiske imperium, for ikke at forn\xc3\xa6rme Rusland, Frankrigs allierede.\n_START_SECTION_\nVurdering af Jules Verne\n_START_PARAGRAPH_\nVerne l\xc3\xa6ses stadig i stort omfang, b\xc3\xa5de i Frankrig og i resten af verden. Men det er ikke en forfatter, man praler af at have l\xc3\xa6st. Dertil er han for letforst\xc3\xa5elig. Verne er selv \xc3\xa5rsag til, at man i dag kender et brev, han modtog fra George Sand. Hun skrev: Jeg takker Dem, hr. Verne, for de venlige ord, de har skrevet i to forbl\xc3\xb8ffende romaner. Takket v\xc3\xa6re disse er det lykkedes mig at komme over en smertefuld periode og beherske min nerv\xc3\xb8sitet. Jeg har kun en bebrejdelse at g\xc3\xb8re Dem, med hensyn til disse romaner, og det er, at jeg er f\xc3\xa6rdig med l\xc3\xa6sningen, og at der ikke er et dusin andre til min r\xc3\xa5dighed. Jeg h\xc3\xa5ber, at De snart vil f\xc3\xb8re os ned i oceanernes dyb, og at De vil lade Deres romanpersoner benytte dykkerdragter, som Deres viden og fantasi vil tillade Dem at g\xc3\xb8re helt perfekte. Dette brev blev, efter Vernes eget udsagn, \xc3\xa5rsag til, at han skrev En verdensomsejling under Havet. I den nyere tid kunne man n\xc3\xa6vne Georges Perec, som i sin bog Livet - en brugsanvisning hyppigt henviser til Verne og \xc3\xb8jensynligt er p\xc3\xa5virket af Vernes stil, ikke mindst med hensyn til elegant ironi._NEWLINE_Mange af Jules Vernes b\xc3\xb8ger bruger teknologi fra en t\xc3\xa6nkt fremtid. I En verdensomsejling under havet fra 1870 spiller en undervandsb\xc3\xa5d hovedrollen. Ub\xc3\xa5de var opfundet p\xc3\xa5 Vernes tid, men det var ut\xc3\xa6nkeligt, at datidens ub\xc3\xa5de skulle kunne sejle tusindvis af kilometer under vand, s\xc3\xa5dan som Nautilus gjorde i Vernes bog. Der gik 80 \xc3\xa5r, f\xc3\xb8r s\xc3\xa5danne ub\xc3\xa5de opstod i virkeligheden. Navnet, Nautilus, er derimod blevet synonymt med ub\xc3\xa5de. Det var Robert Fulton, som 17 \xc3\xa5r f\xc3\xb8r Vernes roman foretog en rejse med en hjemmelavet ub\xc3\xa5d af samme navn._NEWLINE_Verne havde stor kundskab om videnskab, natur og teknik, og det var til stor hj\xc3\xa6lp i hans skrivning. Han byggede p\xc3\xa5 tekniske ideer, som l\xc3\xa5 i luften, og efter hans d\xc3\xb8d l\xc3\xa5 omkring 25.000 mapper med systematiske udklip og notater i arbejdsv\xc3\xa6relset. Hans evne til at dramatisere var st\xc3\xb8rre end den tilsvarende evne til at forudsige. Han m\xc3\xa5 f\xc3\xb8rst og fremmest l\xc3\xa6ses som en sp\xc3\xa6ndingsforfatter, ikke som sp\xc3\xa5mand om fremtiden. I bogen Rejsen til m\xc3\xa5nen skal tre forskere skydes op til M\xc3\xa5nen med en k\xc3\xa6mpekanon. Kanonkuglen bliver skudt op fra Florida, hvor nutidens virkelige m\xc3\xa5neraketter faktisk blev sendt op 100 \xc3\xa5r senere. Verne havde tilf\xc3\xa6ldigvis g\xc3\xa6ttet p\xc3\xa5 Florida, og hans forudsigelser var stort set baseret p\xc3\xa5 det, han havde l\xc3\xa6st. Teknikken var for \xc3\xb8vrigt umulig. Den enorme acceleration ville have dr\xc3\xa6bt de tre \xc3\xb8jeblikkeligt og sandsynligvis \xc3\xb8delagt kanonkuglen, hvis det var blevet fors\xc3\xb8gt i virkeligheden._NEWLINE_Han bliver ofte karakteriseret som en foregangsmand inden for science fiction, men det er overdrevet. Han startede ikke nogen ny retning, men befandt sig i en bred tradition, hvor s\xc3\xa6rligt Daniel Defoe stod centralt. En nyopdaget, men ikke f\xc3\xa6rdiggjort bog, hed faktisk "L\'oncle Robinson" (Onkel Robinson). Edgar Allan Poe var ogs\xc3\xa5 vigtig i genren. En af Poes noveller, The Baloon Hoax var den direkte foranledning til Vernes f\xc3\xb8rste roman, og han fuldf\xc3\xb8rte et af Poes uf\xc3\xa6rdige romanudkast, The Narrative of Arthur Gordon Pym i Le sphinx des glaces (1897)._NEWLINE_Jules Vernes storhed ligger i hans sandsynligg\xc3\xb8relse af t\xc3\xa6nkt teknik, foruden det skildrede milj\xc3\xb8 og atmosf\xc3\xa6ren, og ikke i hvilken grad det teknisk var muligt eller ej. Allerede som ung beskrev Verne retningen for sit forfatterskab: "at dramatisere geografi lige s\xc3\xa5 effektivt, som Alexandre Dumas havde dramatiseret historie".\n_START_SECTION_\nVernes omd\xc3\xb8mme i engelsktalende lande\n_START_PARAGRAPH_\nI Frankrig havde Jules Vernes et fantastisk ry og var ber\xc3\xb8mt for at skrive s\xc3\xa5 godt fransk, at unge blev opmuntret til yderligere l\xc3\xa6sning. I de lande, hvor han blev godt oversat, fik hans videnskabelige og politiske dygtighed ogs\xc3\xa5 opm\xc3\xa6rksomhed. Det var ikke tilf\xc3\xa6ldet i de engelsktalende lande._NEWLINE_Verne var ofte kritisk over for Det britiske imperium, og tilf\xc3\xa6ldigvis var hans f\xc3\xb8rste engelske overs\xc3\xa6tter pr\xc3\xa6sten Lewis Page Mercier, som under pseudonym fjernede s\xc3\xa5danne afsnit, for eksempel den politiske kamp, som motiverede kaptajn Nemo i En verdensomsejling under havet. Mercier og andre engelske overs\xc3\xa6ttere havde is\xc3\xa6r problemer med metersystemet, som Verne benyttede sig af, og oversatte det direkte til det engelske og f\xc3\xb8lgelig med fejl; nogle gange blev betydningsfulde angivelser bare fjernet, andre gange beholdt de tallene, men \xc3\xa6ndrede enheden (meter, kilogram, sekunder osv.). Det gjorde Vernes talmateriale til det rene vr\xc3\xb8vl. Kunstneriske afsnit og hele kapitler blev fjernet for at tilpasse udgiverens behov for rigtig bogl\xc3\xa6ngde, uanset hvilken betydning det havde for romanens logik._NEWLINE_Det bet\xc3\xb8d, at Jules Verne i de engelsktalende lande havde ry for, at hans fort\xc3\xa6llinger ikke var for voksne, men udelukkende for b\xc3\xb8rn. Siden hans b\xc3\xb8ger ikke var anset for at v\xc3\xa6re af sk\xc3\xb8nlitter\xc3\xa6r v\xc3\xa6rdi, blev de heller ikke nyoversat, og de elendige overs\xc3\xa6ttelser af Mercier og andre blev trykt igen og igen i \xc3\xa5rti efter \xc3\xa5rti. F\xc3\xb8rst i 1965 blev den f\xc3\xb8rste respektfulde overs\xc3\xa6ttelse af en Verne-roman udgivet, men Verne er aldrig helt blevet rehabiliteret i den engelsktalende verden.'